समय सीमा निकली, पावर स्टेशन का काम अधूरा, बिजली संकट बरकरार
वर्ष 2014 के अंत तक पूरा होना था काम
भास्कर संवाददाता | इंदरगढ़
विद्युत सब स्टेशन की क्षमता को चार गुना बढ़ाए जाने हेतु लगभग 25 करोड़ की लागत से 132/33 केवी की दतिया (रिछारी) से इंदरगढ़ तक लगभग 30 किमी लंबी लाइन बिछाने का काम समय अवधि बीत जाने के बाद भी पूरा नहीं हुआ। दो महीने से काम बंद है। जिस कारण इंदरगढ़ नगर सहित लगभग 125 गांव के लोगों को विद्युत संकट से निजात मिलती नजर नहीं आ रही है। खास बात यह है कि एक साल पहले पूर्ण होना था लेकिन हैरानी कि एक साल देरी होने पर भी विद्युत सब स्टेशन का कार्य अपूर्ण है।
मध्यप्रदेश पावर ट्रांसमिशन कंपनी द्वारा करीब 25 करोड़ की लागत से इंदरगढ़ विद्युत सब स्टेशन को अपग्रेड कर वर्तमान विद्युत क्षमता 10 एमबीए से बढ़ाकर 40 एमबीए करने की योजना है। इस योजना हेतु दतिया में ग्वालियर-झांसी हाईवे पर स्थित रिछारी से इंदरगढ़ तक 132/33 केवी की लाइन डाली जा रही है। कंपनी को लाइन डालने का कार्य दिसंबर 2014 में पूर्ण करना था। हैरानी है कि साल 2015 भी गुजरने वाली है। लेकिन अभी तक लाइन बिछाने का कार्य पूर्ण नहीं हुआ है। इंदरगढ़ और आसपास के 125 गांव के लोग कई वर्षों से अघोषित विद्युत कटौती और कम वोल्टेज की समस्या से जूझ रहे हैं। बिजली समस्या से सबसे ज्यादा किसान जूझ रहे हैं। अघोषित कटौती और लॉ वोल्टेज की समस्या के कारण किसानों के मोटरपंप नहीं चलते हैं।
hin_Deva hin_Deva npi_Deva hin_Deva hin_Deva